**B-3/14 Tariffoppgjøret 2014**

I rundskriv 19/2013 ble det orientert om fremgangsmåte for innsendelse av forslag til tariffrevisjon 2014. Fristen for innsending av forslag ble satt til 2. desember 2013.

 Tariffrådene var samlet i uke 6 for å gå gjennom de innkomne kravene til de forskjellige overenskomstene og vurdere hva som bør prioriteres.

 **Vedtak:**

 Forbundsstyret anbefaler forbundets representanter i LOs representantskap om å stemme for et samordnet oppgjør med forbundsvise tilpasninger da denne oppgjørsformen best ivaretar medlemmenes prioriterte interesser. Forbundsstyret mener at dette på en bedre måte vil gi mulighet for oppnåelse av medlemmenes fremsatte krav.

* Det fremmes krav om innføring av medbestemmelsesrett vedrørende pensjon i tariffavtalene.
* Det fremmes krav om fastsettelse av prosent ut over minstebestemmelsene i lov om obligatorisk tjenestepensjon.
* Det fremmes krav om generelt tillegg som ivaretar kjøpekraften til medlemmene.
* Det fremmes krav som spesielt ivaretar at de lavest lønte prioriteres i alle overenskomster. Dette innbefatter både særskilte lavlønns- og eventuelle likelønnstillegg for overenskomstene, inkludert heving av minstelønn og forbedring av garantiordninger.

Lønnsgrupper som blir hengende etter har krav på nødvendige lønnstillegg for å utjevne skjevheter mellom arbeidstakergrupper.

* Det fremmes krav om heving av minstelønnssatsene slik at de i større utstrekning gjenspeiler det reelle nivået innenfor den enkelte overenskomst.
* Det fremmes krav om heving av ubekvemstillegg.
* Det fremmes krav som bidrar til økt rekruttering av ungdom gjennom forbedring av lærlingenes lønns- og arbeidsvilkår.
* For statlig sektor fremmes krav om sentrale forhandlinger og minst mulig til lokale forhandlinger. Videre krav om økt lønn til arbeiderstillinger for å styrke rekruttering og beholde ansatte.